รัฐบาลไทย-ข่าวทำเนียบรัฐบาล-สธ.-ยธ.-สปสช. จับมือพัฒนาระบบการป้องกันควบคุมโรคและภัยสุขภาพที่สำคัญ สำหรับผู้ต้องขังในเรือนจำ
วันจันทร์ที่ 24 เมษายน 2566
สธ.-ยธ.-สปสช. จับมือพัฒนาระบบการป้องกันควบคุมโรคและภัยสุขภาพที่สําคัญ สําหรับผู้ต้องขังในเรือนจํา
กระทรวงสาธารณสุข ร่วมกับ กระทรวงยุติธรรมและสํานักงานหลักประกันสุขภาพแห่งชาติ ลงนามบันทึกความร่วมมือพัฒนาระบบการป้องกันควบคุมโรคและภัยสุขภาพที่สําคัญสําหรับผู้ต้องขังในเรือนจํา เช่น วัณโรค เอดส์ ซิฟิลิส ไวรัสตับอักเสบ ซี สร้างเสริมภูมิคุ้มกันโรค
กระทรวงสาธารณสุข ร่วมกับ กระทรวงยุติธรรมและสํานักงานหลักประกันสุขภาพแห่งชาติ ลงนามบันทึกความร่วมมือพัฒนาระบบการป้องกันควบคุมโรคและภัยสุขภาพที่สําคัญสําหรับผู้ต้องขังในเรือนจํา เช่น วัณโรค เอดส์ ซิฟิลิส ไวรัสตับอักเสบ ซี สร้างเสริมภูมิคุ้มกันโรค ลดโอกาสติดเชื้อ ลดการแพร่ระบาด ลดการป่วยรุนแรงและอัตราการเสียชีวิต รวมทั้งช่วยลดโอกาสเกิดการแพร่ระบาดออกมาสู่ชุมชนภายนอก
วันนี้ (24 เมษายน 2566) ที่สํานักงานปลัดกระทรวงสาธารณสุข จ.นนทบุรี พลอากาศเอก สุบิน ชิวปรีชา กรมวังผู้ใหญ่ในพระองค์ 904 พร้อมด้วย นพ.โอภาส การย์กวินพงศ์ ปลัดกระทรวงสาธารณสุข และนางพงษ์สวาท กายอรุณสุทธิ์ ปลัดกระทรวงยุติธรรม เป็นสักขีพยานการลงนามบันทึกความร่วมมือเพื่อการพัฒนาระบบการป้องกันควบคุมโรคและภัยสุขภาพที่สําคัญ สําหรับผู้ต้องขังในเรือนจํา ระหว่าง นพ.ธเรศ กรัษนัยรวิวงค์ อธิบดีกรมควบคุมโรค นพ.จเด็จ ธรรมธัชอารี เลขาธิการสํานักงานหลักประกันสุขภาพแห่งชาติ และนายอายุตม์ สินธพพันธุ์ อธิบดีกรมราชทัณฑ์ โดยการบูรณาการดําเนินงานด้านการเฝ้าระวัง คัดกรอง ป้องกัน และควบคุมโรคและภัยสุขภาพที่สําคัญ เช่น วัณโรค เอดส์ ซิฟิลิส ไวรัสตับอักเสบ ซี รวมทั้งสร้างเสริมภูมิคุ้มกันโรค เช่น วัคซีนป้องกันโรคไข้หวัดใหญ่ในกลุ่ม 608 เพื่อลดโอกาสติดเชื้อ ลดโอกาสการแพร่ระบาดของโรค ลดอาการป่วยรุนแรง และลดอัตราการเสียชีวิตต่อไป
นพ.โอภาส กล่าวว่า กระทรวงสาธารณสุข ได้ร่วมกับกระทรวงยุติธรรม จัดระบบบริการสาธารณสุขสําหรับผู้ต้องขังในเรือนจํามาอย่างต่อเนื่อง เพื่อให้ผู้ต้องขังได้รับการดูแลสุขภาพ ป้องกันโรคติดต่อ เข้าถึงบริการสาธารณสุขขั้นพื้นฐานที่มีคุณภาพ และป้องกันควบคุมโรคด้วยตนเองอย่างถูกต้องและเหมาะสม โดยปัจจุบันมีจํานวนผู้ต้องขังมากกว่าความสามารถของเรือนจําจะรับได้ ซึ่งความหนาแน่นของผู้ต้องขังส่งผลกระทบต่อสุขภาพ โดยเฉพาะโรคติดต่อทางเดินหายใจ ทําให้มีโอกาสแพร่กระจายเชื้อโรคได้รวดเร็ว การลงนามบันทึกความร่วมมือในครั้งนี้จึงเป็นการสร้างความตระหนักถึงสุขภาพผู้ต้องขัง ทําให้เกิดพัฒนาหลักประกันสุขภาพและความร่วมมือในการเข้าถึงบริการเฝ้าระวัง คัดกรอง ป้องกัน และควบคุมโรคและภัยสุขภาพที่สําคัญ สร้างเสริมภูมิคุ้มกันโรคสําหรับผู้ต้องขังในเรือนจํา พัฒนานโยบาย มาตรการ การบริหารจัดการ เชื่อมโยงระบบสารสนเทศ และการบูรณาการ ด้านการจัดบริการเฝ้าระวัง คัดกรองป้องกันควบคุมโรคและภัยสุขภาพที่สําคัญในเรือนจํา รวมทั้งพัฒนาศักยภาพบุคลากร การวิจัย สร้างนวัตกรรม สร้างความรอบรู้ และสร้างการมีส่วนร่วมของผู้ต้องขังในการจัดการโรคและภัยสุขภาพ
นพ.จเด็จ กล่าวว่า ในส่วนของสํานักงานหลักประกันสุขภาพแห่งชาติจะมีการดําเนินการเกี่ยวกับการจัดการสนับสนุนระบบการเงิน ระบบข้อมูลการให้บริการ และคุณภาพบริการ การจัดสรรและจ่ายชดเชยค่าบริการในกองทุนหลักประกันสุขภาพแห่งชาติ การขึ้นทะเบียนสถานพยาบาลในเรือนจํา ให้เป็นหน่วยบริการปฐมภูมิในเครือข่ายของหน่วยบริการประจําในสังกัดสํานักงานปลัดกระทรวงสาธารณสุข และหน่วยบริการในสังกัดอื่น และ
การลงทะเบียนสิทธิผู้ต้องขังให้เข้าถึงบริการ การเฝ้าระวัง คัดกรอง ป้องกัน และควบคุมโรคและภัยสุขภาพที่สําคัญ รวมทั้งการสร้างเสริมภูมิคุ้มกันโรคสําหรับผู้ต้องขังในเรือนจํา ซึ่งบันทึกความร่วมมือ เพื่อการพัฒนาระบบการป้องกันควบคุมโรคและภัยสุขภาพที่สําคัญ สําหรับผู้ต้องขังในเรือนจําจะยิ่งทําให้การดําเนินงานมีประสิทธิภาพดียิ่งขึ้น
นายอายุตม์ กล่าวเสริมว่า จากสถานการณ์ผู้ต้องขังในประเทศไทยเกินกว่าความจุของเรือนจํา โดยมีสถิติจํานวนผู้ต้องขังเป็นอันดับ 8 ของโลก อันดับ 4 ของเอเชีย และเป็นอันดับ 2 ของอาเซียน ข้อมูลสถิติผู้ต้องขังทั่วประเทศกรมราชทัณฑ์ ณ วันที่ 2 เมษายน 2566 มีผู้ต้องขังในเรือนจําทั่วประเทศทั้งหมด 266,339 คน ในขณะที่เรือนจําสามารถรองรับผู้ต้องขังได้ประมาณ 200,000 คน ทางกรมราชทัณฑ์ได้แสวงหาความร่วมมือกับหน่วยงานต่างๆที่เกี่ยวข้อง เพื่อจัดบริการสุขภาพให้กับผู้ต้องขัง ทั้งการส่งเสริมสุขภาพ การป้องกันควบคุมและกําจัดโรคการรักษาพยาบาล การฟื้นฟูสมรรถภาพ และการคุ้มครองผู้บริโภคด้านสาธารณสุขที่มีคุณภาพและมีประสิทธิภาพซึ่งเป็นการดําเนินการตามมติคณะรัฐมนตรีเมื่อวันที่ 17 พฤศจิกายน 2558 และแผนสิทธิมนุษยชนแห่งชาติ รวมทั้งข้อกําหนดมาตรฐานขั้นต่ําแห่งองค์การสหประชาชาติว่าด้วยการปฏิบัติต่อผู้กระทําผิด (Mandela Rules) ประเด็นกลุ่มผู้ต้องหา/ผู้ต้องขัง ได้รับการรักษาพยาบาลเท่าเทียมกับบุคคลทั่วไป
ด้าน นพ.ธเรศ กล่าวว่า ที่ผ่านมา แม้กรมควบคุมโรคได้วางมาตรการในการตรวจคัดกรองโรคติดต่อที่สําคัญหลายโรค แต่ยังพบว่า มีการระบาดของโรคติดต่อสําคัญทุกปี โดยเฉพาะอย่างยิ่งโรคไข้หวัดใหญ่ จากระบบรายงานการเฝ้าระวังโรค 506 สําหรับเรือนจํา โดยกองระบาดวิทยา ข้อมูลตั้งแต่วันที่ 1 มกราคม 2565 ถึง 31 ธันวาคม 2565 มีรายงานการระบาด 33 เหตุการณ์ ผู้ต้องขังป่วย จํานวน 3,586 ราย และผู้ต้องขังเสียชีวิต จํานวน 2 ราย ซึ่งโรคที่มีการรายงานมากที่สุด ได้แก่ โรคไข้หวัดใหญ่ จํานวน 18 ครั้ง (คิดเป็นร้อยละ 55.55) และมีรายงานผู้ต้องขังป่วยด้วยโรคไข้หวัดใหญ่มากถึง 2,119 คน (คิดเป็นร้อยละ 59.09) สําหรับสถานการณ์การระบาดของโรคในปี 2566 ข้อมูลตั้งแต่วันที่ 1 มกราคม 2566 – 31 มีนาคม 2566 พบ 12 เหตุการณ์ ผู้ต้องขังป่วย 1,377 ราย และเสียชีวิต 4 ราย โรคที่ผู้ต้องขังป่วยมากที่สุด ได้แก่ อาหารเป็นพิษ (4 เหตุการณ์/ 911 ราย) และ ไข้หวัดใหญ่ (2 เหตุการณ์/ 435 ราย) นอกจากนี้ ยังพบการระบาดของโรคติดเชื้อระบบทางเดินหายใจอื่น ๆ เช่น โควิด 19, RSV, ปอดอักเสบ เป็นต้น เนื่องจากผู้ต้องขังเป็นกลุ่มเป้าหมายที่มีความจําเพาะ เป็นกลุ่มเปราะบาง และอาศัยอยู่ด้วยกันตลอดเวลาในพื้นที่จํากัด จึงต้องมีมาตรการเฉพาะ ซึ่งจะช่วยลดโอกาสติดเชื้อ ลดโอกาสการแพร่ระบาดของโรค ลดการป่วยรุนแรง และลดอัตราการเสียชีวิต รวมทั้งยังช่วยลดโอกาสที่จะเกิดการแพร่ระบาดออกมาสู่ชุมชนภายนอกได้
*********************************** 24 เมษายน 2566